ΕΝΗΜΕΡΩΤΙΚΟ

20-7-2023

**Εγκαίνια Έκθεσης «Κωνσταντίνος Βολανάκης: Νόστος της θάλασσας- έργα από τη συλλογή του Ιδρύματος Αικατερίνης Λασκαρίδη»-με την στήριξη της Περιφέρειας Κρήτης**

Την Παρασκευή 21 Ιουλίου 2023 στις 20.00, στον χώρο της **Δημοτικής Πινακοθήκης Χανίων** (Χάληδων 98-102, Τηλ: +30 28210 92294 και  +30 28210 92419, ιστοσελίδα: [www.pinakothiki-chania.gr](https://lsems.gravityzone.bitdefender.com/scan/aHR0cDovL3d3dy5waW5ha290aGlraS1jaGFuaWEuZ3I=/B90933E8DB0F065FA63DB063865AF207C34543ED817D75D88BEC7EBAF4CA93CD?c=1&i=1&docs=1)) θα πραγματοποιηθούν τα εγκαίνια της Έκθεσης με τίτλο **«Κωνσταντίνος Βολανάκης: Νόστος της θάλασσας,** έργα από τη συλλογή του Ιδρύματος Αικατερίνης Λασκαρίδη».

Η έκθεση θα έχει διάρκεια έως τις 31 Δεκεμβρίου 2023

Συνδιοργάνωση: Περιφέρεια Κρήτης

Στο νησί που γεννήθηκε, την Κρήτη και συγκεκριμένα στα Χανιά, «επιστρέφει» για πρώτη φορά ο κορυφαίος Έλληνας θαλασσογράφος, **Κωνσταντίνος Βολανάκης**. Τα **57  έργα** του ζωγράφου των αυτοκρατορικών θριάμβων, των ένδοξων στιγμών της ελληνικής Ιστορίας, αλλά και των ταπεινών ψαροκάικων, συνθέτουν την έκθεση , η οποία **θα εγκαινιαστεί**.

Remaining Time-0:00

Fullscreen

Mute

Στην Έκθεση, η οποία έχει **τεθεί  υπό την αιγίδα της Α.Ε. Προέδρου της Δημοκρατίας, Κατερίνας Σακελλαροπούλου,** περιλαμβάνονται επίσης ελαιογραφίες που ανήκουν στο **Αρχηγείο Ναυτικού**, τη **Βουλή των Ελλήνων**και την **Τράπεζα της Ελλάδος**.

Αρχαίες ελληνικές τριήρεις, ιστιοφόρα, ατμόπλοια και βάρκες, σε θρυλικές ναυμαχίες, πυρπολήσεις αλλά και καθημερινές σκηνές έχουν «αράξει» στους καμβάδες του ζωγράφου, ο οποίος αν και υπήρξε από τους σημαντικότερους εκπροσώπους της Σχολής του Μονάχου παρέκαμψε τα ηθογραφικά θέματα και τα πορτρέτα – τάση που ακολουθούσαν οι περισσότεροι καλλιτέχνες της συγκεκριμένης σχολής – κι αφιερώθηκε με εμμονή στη θάλασσα και τη ζωή γύρω από αυτή.

Η έκθεση **«Κωνσταντίνος Βολανάκης: Νόστος της θάλασσας, έργα από τη συλλογή του Ιδρύματος Αικατερίνης Λασκαρίδη»** αποτελεί την πρώτη παρουσίαση της δουλειάς του ζωγράφου στην ιδιαίτερη πατρίδα του,  την Κρήτη, 186 χρόνια από τη γέννησή του και 172 από τη στιγμή που μετακόμισε με την οικογένεια του στη Σύρο.

«Αν ένας Έλληνας εικαστικός καλλιτέχνης δύναται να “υποστηρίξει” ότι αναμετρήθηκε με την απεραντοσύνη της θάλασσας, τότε αυτός δεν είναι άλλος από τον Κωνσταντίνο Βολανάκη (1837-1907). Η καλλιτεχνική του παραγωγή, εκτεινόμενη χρονικά σε περίπου μισό αιώνα, καλύπτοντας σχεδόν ολόκληρο το β΄ μισό του 19ου και τα πρώτα χρόνια του 20ού αιώνα, απέδωσε ένα σύνολο έργων αξεπέραστο, ποσοτικά και ποιοτικά.

Το ότι δεν ανταμείφθηκε, τουλάχιστον όσο του έπρεπε, από την τέχνη του εν ζωή, έχει να κάνει με την κατάσταση της νεοελληνικής τέχνης και ευρύτερα με τα ιστορικά δεδομένα στην Ελλάδα της εποχής του• το ότι σήμερα πια τιμάται δεόντως – και υπερτιμάται, από άποψη εμπορική – σχετίζεται και πάλι με τα δεδομένα της σύγχρονης νεοελληνικής πραγματικότητας.

Το βέβαιο είναι ότι ο Κωνσταντίνος Βολανάκης απέδωσε με τον χρωστήρα του την θάλασσα και, κυρίως, τον κόσμο της, κατά τρόπο μοναδικό, κατοχυρώνοντας έτσι, καλλιτεχνικά και πολιτισμικά, το πλέον εμβληματικό στοιχείο και πεδίο του ελληνικού κόσμου, τη ναυτοσύνη», σημειώνει μεταξύ άλλων ο επιμελητής της έκθεσης, ιστορικός Τέχνης και έφορος της συλλογής έργων τέχνης της Βουλής των Ελλήνων, Θοδωρής Κουτσογιάννης.

Την έκθεση θα συνοδεύσει έγχρωμος πλήρως εικονογραφημένος δίγλωσσος (ελληνικά-αγγλικά) κατάλογος. Κατά τη διάρκεια της θα προγραμματιστούν οργανωμένες ξεναγήσεις για ενήλικες και εκπαιδευτικά προγράμματα για μαθητές όλων των σχολικών βαθμίδων.